ตำรวจพร้อมดูแลความปลอดภัยในช่วงเทศกาลตรุษจีน พร้อมเตือนประชาชนระมัดระวังการจุดธูปเทียนและเผาสิ่งของไหว้เจ้า ป้องกันเหตุเพลิงไหม้
พันตำรวจเอกกฤษณะ พัฒนเจริญ รองโฆษกสำนักงานตำรวจแห่งชาติ เปิดเผยว่า พลตำรวจเอกจักรทิพย์ ชัยจินดา ผู้บัญชาการตำรวจแห่งชาติ กำชับทุกกองบัญชาการ ดำเนินมาตรการดูแลความปลอดภัยประชาชนและนักท่องเที่ยวในช่วงเทศกาลตรุษจีน ช่วงระหว่างวันที่ 3-5 กุมภาพันธ์ และติดตามหาข่าวกลุ่มผู้ที่ไม่หวังดีก่อเหตุความวุ่นวาย รวมทั้ง ให้ตำรวจในท้องที่ อำนวยความสะดวกจราจร โดยเฉพาะในพื้นที่จัดงานตรุษจีนไม่ให้ติดขัด พร้อมประชาสัมพันธ์ให้ประชาชนระมัดระวังเรื่องเพลิงไหม้ โดยเฉพาะการจุดธูปเทียนไหว้เจ้าและบรรพบุรุษ รวมถึง การเผาสิ่งของเซ่นไหว้ ตลอดจนการใช้เครื่องใช้ไฟฟ้าหรือแก๊สหุงต้ม ก่อนออกจากบ้านต้องตรวจตราให้เรียบร้อย และให้เตรียมพร้อมจัดทำแผนเผชิญเหตุหากเกิดเพลิงไหม้ขึ้น         นอกจากนี้ ให้ตำรวจตรวจคนเข้าเมือง ตรวจเข้มการเดินทางเข้า-ออกประเทศ ของนักท่องเที่ยว สร้างความเชื่อมั่นเรื่องความปลอดภัย จูงใจให้นักท่องเที่ยวเดินทางเข้ามาท่องเที่ยวจับจ่ายใช้สอยมากขึ้น